Ruan Pienaar (gebore in Bloemfontein, 10 Maart 1984) is ’n Suid-Afrikaanse rugbyspeler wat vir die Springbokke en sedert 2019 vir die Cheetahs op skrumskakel speel. Hy het voorheen die Sharks in Superrugby, die Natalse Haaie in die Curriebeker en die Ierse klubspan Ulster asook die Franse klubspan Montpellier in verskeie Europese kompetisies verteenwoordig. Hy was ’n lid van die seëvierende Springbokspan tydens die Rugbywêreldbeker 2007 en deel van Suid-Afrika se span tydens die 2011- en 2015-toernooie.